CELEX: 32020R2254
Language: sk
Date: 2020-12-29 00:00:00
Title: Vykonávacie nariadenie Komisie (EÚ) 2020/2254 z 29. decembra 2020 o vyhotovovaní potvrdení o pôvode na základe vyhlásení dodávateľa pre preferenčný vývoz do Spojeného kráľovstva počas prechodného obdobia

31.12.2020   
               
               
                  SK
               
               
                  Úradný vestník Európskej únie
               
               
                  L 446/1
               
            
         VYKONÁVACIE NARIADENIE KOMISIE (EÚ) 2020/2254
         z 29. decembra 2020
         o vyhotovovaní potvrdení o pôvode na základe vyhlásení dodávateľa pre preferenčný vývoz do Spojeného kráľovstva počas prechodného obdobia
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 66 písm. a),
         keďže:
         
                     (1)
                  
                  
                     Dohoda o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (2) (ďalej len „dohoda“) bola podpísaná 30. decembra 2020 (3) a predbežne sa vykonáva od 1. januára 2021.
                  
               
                     (2)
                  
                  
                     Podľa článku 64 ods. 1 nariadenia (EÚ) č. 952/2013, aby sa na tovar vzťahovali preferenčné sadzobné opatrenia uvedené v jeho článku 56 ods. 2 písm. d) (preferenčné sadzobné opatrenia obsiahnuté v dohodách, ktoré Únia uzavrela s určitými krajinami alebo územiami mimo colného územia Únie alebo so skupinou takýchto krajín alebo území), tovar musí byť v súlade s pravidlami preferenčného pôvodu stanovenými v daných dohodách, ako sa uvádza v článku 64 ods. 2 uvedeného nariadenia.
                  
               
                     (3)
                  
                  
                     V článku ORIG. 19 dohody sa vyžaduje, aby vývozca výrobku vyhotovoval potvrdenie o pôvode na základe informácií preukazujúcich pôvod výrobku vrátane informácií o statuse pôvodu materiálov použitých pri jeho výrobe. Podľa uvedeného článku za správnosť potvrdenia o pôvode a v ňom uvedených informácií zodpovedá vývozca.
                  
               
                     (4)
                  
                  
                     Vo vykonávacom nariadení Komisie (EÚ) 2015/2447 (4) sa okrem iného stanovujú procesné pravidlá, ktorými sa má v Únii uľahčiť určovanie preferenčného pôvodu tovaru. V článku 61 uvedeného vykonávacieho nariadenia sa stanovuje, že ak dodávateľ poskytuje vývozcovi informácie nutné na určenie statusu pôvodu tovaru na účely ustanovení, ktorými sa upravuje preferenčný obchod medzi Úniou a určitými krajinami alebo územiami (status preferenčného pôvodu), dodávateľ tak musí urobiť prostredníctvom vyhlásenia dodávateľa. Podľa článku 62 uvedeného vykonávacieho nariadenia, ak dodávateľ pravidelne dodáva vývozcovi zásielky tovaru a očakáva sa, že status pôvodu tovaru všetkých uvedených zásielok bude rovnaký, môže poskytnúť jedno vyhlásenie, ktoré sa vzťahuje na následné zásielky takého tovaru (dlhodobé vyhlásenie dodávateľa).
                  
               
                     (5)
                  
                  
                     Keďže medzi uverejnením dohody a dátumom, keď sa začne uplatňovať, uplynie len krátky čas, pre niektorých dodávateľov by bolo náročné včas poskytnúť vývozcom všetky príslušné vyhlásenia tak, aby vývozcovia mohli vyhotovovať potvrdenia o pôvode na ich základe od dátumu, keď sa dohoda začne uplatňovať.
                  
               
                     (6)
                  
                  
                     S cieľom uľahčiť vyhotovovanie potvrdení o pôvode od dátumu, keď sa dohoda začne uplatňovať, je vhodné vývozcom umožniť, aby počas prechodného obdobia vyhotovovali potvrdenia o pôvode na základe vyhlásení dodávateľa aj v prípade, keď čase vyhotovenia daného potvrdenia o pôvode nemajú všetky príslušné vyhlásenia dodávateľa, za predpokladu, že do konca takéhoto prechodného obdobia sa vyhlásenia dodávateľa vývozcovi poskytnú. Nie je tým dotknutá povinnosť vývozcu vyhotovovať potvrdenia o pôvode na základe informácií preukazujúcich pôvod výrobku vrátane informácií o statuse pôvodu materiálov použitých pri jeho výrobe.
                  
               
                     (7)
                  
                  
                     Opatrenia stanovené v tomto nariadení sú v súlade so stanoviskom Výboru pre colný kódex,
                  
               PRIJALA TOTO NARIADENIE:
         
            Článok 1
            Bez ohľadu na články 61 a 62 vykonávacieho nariadenia (EÚ) 2015/2447 môže vývozca na účely uplatňovania Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej do 31. decembra 2021 vyhotovovať potvrdenia o pôvode na vývoz do Spojeného kráľovstva na základe vyhlásení dodávateľa, ktoré dodávateľ poskytne následne, pod podmienkou, že do 1. januára 2022 bude mať vývozca dané vyhlásenia dodávateľa v držbe.
            Ak vývozca nebude mať uvedené vyhlásenia dodávateľa do uvedeného dátumu v držbe, najneskôr 31. januára 2022 informuje dovozcu.
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. januára 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29 decembra 2020.
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 269, 10.10.2013, s. 1.
         
            (2)  Ú. v. EÚ L 444, 31.12.2020, s. 14.
         
            (3)  Rozhodnutie Rady (EÚ) 2020/2252 z 30. decembra 2020 o podpise v mene Únie a predbežnom vykonávaní Dohody o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej a Dohody medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch na výmenu a ochranu utajovaných skutočností (Ú. v. ES L 444, 31.12.2020, s. 2.).
         
            (4)  Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558).